Baranyi Ferenc

*Stefi*

Amikor valaha az operaműsorok egyik gazdája voltam a Magyar Televízióban, többször is meginterjúvoltam Moldován művésznőt a képernyőn. Az egyik dialógust így kezdtem:

‒ Stefikém, maga derűs asszony. Nyugalom árad magából. Most nekem sincs gombóc a torkomban, mint a másokkal folytatott beszélge-tések első perceiben.

Stefikémnek neveztem, mert akkor már jó barátok voltunk. Gondosan kellett ügyelnem arra a beszélgetés során, hogy ki ne essek a magázásból, mert amúgy már régóta pertuban voltunk. S akkor még nem volt divat a képernyőn tegeződni, bármilyen jó viszonyban volt is a riporter a hírneves alannyal. Manapság a tizennyolc éves bolti eladó kapásból letegezi az apja-korú vevőt.

Stefi valóban görcsoldó személyiség volt. A színpadon is. Kertész Iván, amikor 1967-ben Wolf-Ferrari A négy házsártos című operájának Erkel Színházi előadását méltatta, többek között ezt írta róla: „Moldován Stefánia zenei biztonságával, komédiázó kedvével nagymértékben járult hozzá az előadás sikeréhez.” Hogy ez a komédiázó kedv mindig átsugárzott a társakra is, méghozzá magával ragadó módon, azt nem egyszer én is tapasztaltam. Például amikor 34 esztendővel ezelőtt Tamássy Zdenkó Olasz vendéglő című vígoperáját mutatta be a Zenés TV Színház. /Csak zárójelben jegyzem meg, hogy a dalmű librettóját magam hoztam össze Hunyadi Sándor novellája alapján./ Nos, Stefi a Szicíliából Milánóba, illetve Velencébe sodródott olasz család anyatigriseként olyan fényeset alakított, hogy rásütött a mediterrán nap a művésztársak kedélyére is.

De megrendíteni is tudott. Még diák voltam, amikor – még szegedi időszakában – Manon Lescaut szerepében láthattam-hallhattam. Partnere Szabó Miklós volt, kerületem Tóth Jóska előtti polgármesterének édesapja. Nagy élmény volt számomra az az előadás, megágyazott a nagy port fel-vert Házy-Ilosfalvy féle Manon Lescaut-nak. Nekem ő volt a leghitelesebb Melinda, Simándy József – vagy éppen a kolozsvári Szilágyi Ferenc – partnereként.

Az ötvenes–hatvanas évek tenorkirálya, Mario del Monaco szívesen jött Budapestre vendégszerepelni. Legnagyobb alakítása az Otello volt. Verdi remekművének egyik pesti előadásán Stefi volt Desdemona, Del Monaco pedig a címszereplő. Nagy tapsot kapott, de szemernyivel se nagyobbat, mint Stefi. A hangzuhatagnak becézett olasz csillármozdító fortéinak és Stefi messze földön híres pianóinak kontrasztos ölelkezése a forrpontig fokozta a művészi hatást. Sorolhatnám még feledhetetlen alakítá-sait, de ezeket meg lehet találni lexikonokban, wikipédián, hanghordozókon és filmeken. Inkább személyes emlékeim között tallóznék még egy kicsit.

1998-ban négyen lettünk díszpolgárai a XIII. kerületnek: Moldován Stefánia, Sánta Ferenc, Kiss Zoltán és szerénységem. Sas György, a Hírnök alapító főszerkesztője mind a négyünket meginterjúvolt a lap 1998 júniusi számában. Stefi nyilatkozata egyáltalán nem volt „primadonnás”, az interjú során is olyan egyszerű és közvetlen közösségi ember volt, amilyennek a lakókörnyezete megismerte. Sas György többek között megkérdezte tőle, hogy van-e barátja az eddigi díszpolgárok között. És a kerület első női díszpolgára így kezdte a választ:

‒ Baranyi Feri nagy operarajongó, s mint tévészerkesztő és műsor-vezető a Melindától Melindáig című adásban, beszélgetőpartneremként ott ült abban a fotelban, ahol most ön. Ha a háza előtt megyek el, mindig felskálázok hozzá a lakásába. Ilyenkor, ha otthon van, kihajol az ablakon üdvözölni.

Hiányoznak a felskálázásai. Egyébként a skála – scala – olasz szó, eredetileg lépcsőt jelent. Stefi hangjának lajtorjáján mindig derű, békesség, harmónia érkezett a lelkemhez.

Kenyeres Zoltán professzor, a híres irodalomtörténész egy sajtó-orgánumban így kezdte egy zenész-költő méltatását:

„A Jóisten megteremtette az eget, a földet, a csillagokat, a hegyeket, a folyókat, a fákat, a madarakat, és végül megteremtette az embert. A csillagok fénylettek, a hegyek magasodtak, a folyók boldogan folytak, a madarak kedvesen csiviteltek. Csak az emberek… Velük bajok voltak, valahogy nem sikerültek igazán. Ekkor a Jóisten elhatározta, hogy teremt melléjük valamit, ami tökéletes. Ami csak jó és csak szép. És ekkor meg-teremtette a zenét.”

Eddig az idézet. Aki tehát a zenét szolgálja, akár alkotóként, akár előadóként, égi ajándékot osztogat, és ezzel arra ösztönzi az embereket, hogy tegyenek lépéseket az Édenkertben elvesztett tökéletesség felé. Tehát: vissza a tökélyhez. A zene hátszelével. Nem tudom, hogy lehetséges-e a visszaérkezés, de a közelítés igen. És az – akármilyen tétova lép-tekkel történik is – a humánum diadala.

Moldován Stefánia ilyen küldetést teljesített, amikor jobbá énekelt bennünket. Közben énekké, dallá lett maga is.

*És aki dallá lett, legyen dal.*

*Meghalhat, ámde el sosem hal.*

*Az Úristen füléig harsan*

*a valóságnál igazabban.*